2018. gada 21. novembrī Noteikumi Nr. 707

Rīgā (prot. Nr. 53 6. §)

**Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas**

Izdoti saskaņā ar

Konsulārās palīdzības un

konsulāro pakalpojumu likuma

4. panta trešo daļu

1. Noteikumi nosaka konsulārās atlīdzības objektus Latvijas Republikas diplomātiskajās un konsulārajās pārstāvniecībās ārvalstīs (turpmāk – pārstāvniecība) un Ārlietu ministrijas Konsulārajā departamentā (turpmāk – departaments) un apmēru, kā arī valsts nodevas un konsulārās atlīdzības samaksas kārtību, atbrīvojumus, samaksas valūtu, iekasēšanas nosacījumus un kārtību, kādā samaksas apmērs konvertējams ārvalsts valūtā.
2. Konsulārās funkcijas, kas ir konsulārās atlīdzības objekts, Ārlietu ministrija veic saskaņā ar cenrādi (pielikums).
3. Konsulārās atlīdzības un valsts nodevu maksājumu par konsulāro funkciju veikšanu pārstāvniecībā un departamentā persona veic, izmantojot šādus maksājumu pakalpojumu veidus:
	1. ar maksājumu karti maksājumu karšu pieņemšanas terminālī vai citā alternatīvā sistēmā, ja Ārlietu ministrija vai starpniekinstitūcija to tehniski nodrošina;
	2. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;
	3. pārstāvniecībā skaidrā naudā vai izmantojot maksājumu veidus saskaņā ar rezidences valsts norēķinu specifiku (piemēram, naudas čeki). Ieņēmumu iekasēšana skaidrā naudā notiek vienīgi Ārlietu ministrijas noteiktajā izņēmuma gadījumā, ja rezidences valsts specifikas dēļ nav iespējams pilnībā nodrošināt ieņēmumu iekasēšanu šo noteikumu 3.1. un 3.2. apakšpunktā noteiktajā veidā.
4. Valsts nodevu un konsulāro atlīdzību iekasē *euro*. Ārlietu ministrijas noteiktajā izņēmuma gadījumā valsts nodeva un konsulārā atlīdzība var tikt iekasēta ārvalstu valūtā. Valsts nodevas un konsulārās atlīdzības apmēru ārvalstu valūtā nosaka reizi ceturksnī saskaņā ar Eiropas Centrālās bankas publicēto iepriekšējā ceturkšņa izlīdzināto vidējo *euro* atsauces kursu. Ārvalstu valūtā iekasējamo summu noapaļo uz augšu līdz veselam skaitlim vai ar precizitāti līdz 5, 10, 50 vai 100 valūtas vienībām atbilstoši izmantojamās valūtas specifikai.
5. Ārlietu ministrijas Konsulārā departamenta direktors vai viņa pilnvarota amatpersona, pamatojoties uz motivētu personas iesniegumu, var pieņemt lēmumu par personas atbrīvošanu no konsulārās atlīdzības samaksas saskaņā ar Latvijas Republikai saistošajiem starptautiskajiem līgumiem, valsts interesēs vai humānu apsvērumu dēļ.
6. Atzīt par spēku zaudējušiem Ministru kabineta 2013. gada 1. oktobra noteikumus Nr. 1032 "Ārlietu ministrijas konsulāro maksas pakalpojumu cenrādis" (Latvijas Vēstnesis, 2013, 197. nr.; 2015, 152. nr.; 2016, 154. nr.; 2017, 254. nr.).

Ministru prezidents Māris Kučinskis

Ārlietu ministrs Edgars Rinkēvičs